रौतहट शीर्षस्थानमा
मोफसलको टोली रौतहटले विभागीय टोली नेपाल पुलिस क्लबलाई १–० ले पराजित गर्दै राजधानीमा जारी उपराष्ट्रपति महिला लिग फुटबलमा दोस्रो सफलता पाएको छ ।
काठमाडौँ — मोफसलको टोली रौतहटले विभागीय टोली नेपाल पुलिस क्लबलाई १–० ले पराजित गर्दै राजधानीमा जारी उपराष्ट्रपति महिला लिग फुटबलमा दोस्रो सफलता पाएको छ ।सातदोबाटोस्थित एन्फा कम्प्लेक्समा रौतहटका लागि मिडफिल्डर अस्मिता वैद्यले १२ औं मिनेटमा गरेको गोल निर्णायक भयो । आर्मीसँगको पहिलो खेल १–० ले गुमाएको पुलिस लगातार दोस्रो हारसँगै कठिन स्थितिमा पुगेको छ ।रौतहट भने अंकतालिकाको शीर्षस्थानमा पुगेको छ । लिगमा पहिलोपल्ट विभागीय टोलीलाई पराजित गर्दा मिहिनेतको फल प्राप्त गरेको प्रशिक्षक नुरराज काफ्लेले बताए । ‘यसअघि नकआउट प्रतियोगितामा विभागीय टोलीलाई हराए पनि लिगमा पहिलोपल्ट सफल भयौं । अघिल्लो चरणमा पनि राम्रो प्रदर्शन गरेका थियौं र अहिले त्यसलाई निरन्तरता दिएका छौं,’ उनले भने । लिगमा उत्कृष्ट सुरुआत पाएको रौतहट अब यसै लयलाई निरन्तरता दिने सुरमा छ । ‘हामीले दुई खेल जितेर राम्रो लय समाएका छौं । अब बाँकी दुई खेलमा राम्रो प्रदर्शन गर्ने लक्ष्य छ । हाम्रो खेलाडी उमेरमा विभागीय टोलीभन्दा कम भएका कारण केही थकान हुन्छ । तर सकेसम्म राम्रो प्रदर्शन गर्ने विश्वास छ,’ काफ्लेले टुंग्याए ।अर्को खेलमा पहिलो खेल खेलिरहेको एपीएफले काठमाडौंलाई १०–० ले पराजित गर्‍यो । राष्ट्रिय खेलाडीले भरिपूर्ण एपीएफका लागि सावित्रा भण्डारी एक्लैले ५ गोल गर्दा म्यान अफ द म्याच अनिता केसी ३ गोल थप्न सफल भइन् । चोटबाट पुनरागमन गरिरहेकी अनु लामा तथा अनिता बस्नेतले १–१ गोल गरे ।